ಒಳನುಸುಳುವಿಕೆ: ಬಿಎಸ್ಎಫ್ನಿಂದ ಬಾಂಗ್ಲಾ ಗಡಿರಕ್ಷಣಾ ಪಡೆಗೆ ಪ್ರತಿಭಟನಾ ಪತ್ರ ಕೋಲ್ಕತಾ, ಆ.17: ಬಾಂಗ್ಲಾ ಪ್ರಜೆಗಳು, ಗಡಿಯಾಚೆಯಿಂದ ಭಾರತದೊಳಗೆ ನುಸುಳುತ್ತಿರುವ ಪ್ರಕರಣಗಳನ್ನು ಗಂಭೀರವಾಗಿ ಪರಿಗಣಿಸಿರುವ ಭಾರತೀಯ ಗಡಿಭದ್ರತಾ ಪಡೆಯು, ಬಾಂಗ್ಲಾದ ಗಡಿಕಾವಲು ಪಡೆ ಬಿಜಿಬಿಗೆ ಸೋಮವಾರ ಪ್ರತಿಭಟನಾ ಟಿಪ್ಪಣಿಯೊಂದನ್ನು ಕಳುಹಿಸಿದೆ. ಪಶ್ಚಿಮ ಬಂಗಾಳದ ಮುರ್ಶಿದಾಬಾದ್ ಜಿಲ್ಲೆಯಲ್ಲಿ , ಬಾಂಗ್ಲಾದ ಶಂಕಿತ ಕಳ್ಳಸಾಗಣೆದಾರನೊಬ್ಬನನ್ನು ಬಿಎಸ್ಎಫ್ ಸೈನಿಕರು ಗುಂಡಿಕ್ಕಿ ಕೊಂದ ಘಟನೆ ನಡೆದ ಮೂರು ದಿನಗಳ ಬಳಿಕ ಈ ಪ್ರತಿಭಟನಾ ಪತ್ರವನ್ನು ಕಳುಹಿಸಲಾಗಿದೆ. ಆಗಸ್ಟ್ 14ರ ರಾತ್ರಿ ಪ.ಬಂಗಾಳದ ಜಲಂಗಿ ಗಡಿಪ್ರದೇಶದಲ್ಲಿರುವ ಅಂತಾರರಾಷ್ಟ್ರೀಯ ಗಡಿ ರೇಖೆಯ ಬಳಿ ಆರು ಮಂದಿ ದುಷ್ಕರ್ಮಿಗಳು ಅನುಮಾನಾಸ್ಪದವಾಗಿ ಸಂಚರಿಸುತ್ತಿರುವುದನ್ನು ಬಿಎಸ್ಎಫ್ನ ಗಸ್ತು ತಂಡವು ಗಮನಿಸಿ, ಅವರನ್ನು ತಡೆದಿತ್ತು. ಆಗ ದುಷ್ಕರ್ಮಿಗಳು ಯೋಧರ ಮೇಲೆ ಹರಿತವಾದ ಆಯುಧಗಳು ಹಾಗೂ ಚಾಕುವಿನಿಂದ ಹಲ್ಲೆ ನಡೆಸಿದ್ದು. ಈ ಸಂದರ್ಭದಲ್ಲಿ ಬಿಎಸ್ಎಫ್ ಯೋಧರು ಹಾರಿಸಿದ ಗುಂಡಿಗೆ ಓರ್ವ ಗಂಭೀರವಾಗಿ ಗಾಯಗೊಂಡಿದ್ದು, ಉಳಿದವರು ಕತ್ತಲೆಯ ಮರೆಯಲ್ಲಿ ಪರಾರಿಯಾಗಿದ್ದರು. ಗಾಯಾಳುವನ್ನು ಬೆಹ್ರಾಪುರ ಜಿಲ್ಲೆಯ ಮುರ್ಶಿದಾಬಾದ್ ಮೆಡಿಕಲ್ಕಾಲೇಜ್ ಆಸ್ಪತ್ರೆಯಲ್ಲಿ ದಾಖಲಿಸಲಾಗಿದ್ದು, ಆತ ಅಲ್ಲಿ ಕೊನೆಯುಸಿರೆಳೆದಿದ್ದಾನೆ ಎಂದು ಪತ್ರದಲ್ಲಿ ತಿಳಿಸಲಾಗಿದೆ ಕೆಲವು ದಿನಗಳ ಹಿಂದೆ ಜಲಂಗಿಯಲ್ಲಿರುವ ಗಡಿಹೊರಠಾಣೆಯ ಬಳಿ ನಡೆದ ಹೊಡೆದಾಟದ ಘಟನೆಯೊಂದರಲ್ಲಿ ಕೆಲವು ಬಾಂಗ್ಲಾ ಕಳ್ಳಸಾಗಣೆದಾರರ ತಂಡವೊಂದು ಬಿಎಸ್ಎಫ್ ಯೋಧನೊಬ್ಬನ ಬೆರಳನ್ನು ಮುರಿದಿದೆಯೆಂದು ಪತ್ರದಲ್ಲಿ ತಿಳಿಸಿದೆ. ಕಳೆದ ನಾಲ್ಕು ತಿಂಗಳುಗಳಿಂದ ಮೂರು ಪ್ರತ್ಯೇಕ ಪ್ರಕರಣಗಳಲ್ಲಿ ಗಡಿಯಾಚೆಗಿನ ಕ್ರಿನಲ್ಗಳು ಬಿಎಸ್ಎಫ್ ಯೋಧ ಮೇಲೆ ನಾಡ ಬಂಧೂಕುಗಳಿಂದ ದಾಳಿ ನಡೆಸುತ್ತಿದ್ದಾರೆ ಎಂದು ಹೇಳಿಕೆ ತಿಳಿಸಿದೆ.